
יו"ר אגודת התעופה החדש: נמשיך במאבק נגד סגירת השדה בהרצליה אגודת התעופה הכללית הכריזה היום על וועד, אסטרטגיית פעולה ומאבק חדשים נגד סגירת שדה התעופה הרצליה באפריל 2015                        20:53    14.01.2013   מאת: זוהר בלומנקרנץ 

[image: שדה התעופה הרצליה]אגודת התעופה הכללית הכריזה היום (ב') על בחירת וועד, אסטרטגיית פעולה ומאבק חדשים שנועדו למנוע את סגירתו של שדה התעופה הפנים ארצי בהרצליה, המשמש בסיס לבתי ספר ואימונים לתעופה הפרטית, באפריל 2015. מדובר בעמותה הפועלת לקידום התעופה בישראל ולייצוגם של טייסים, מדריכי טיסה, בעלי מטוסים וחניכי טיס. 
"האתגר המשמעותי והדחוף ביותר הוא התוכנית להפסקת פעילותו של שדה התעופה הרצליה באפריל 2015; פעילות שדה התעופה הרצליה משרתת כ-80% מכלל חניכי הטיס בישראל ואת רוב תשתית תחזוקת המטוסים, והתוכנית לסיים את פעילותו ללא חלופה קיימת ומוסדרת עלולה לפגוע באורח אנוש בכלל התעופה בישראל, בטווח הקרוב והרחוק", אמר שי פופר, יו"ר האגודה החדש, שנבחר באסיפה כללית. 
שדה התעופה הרצליה
צילום: ניר קידר
"האתגרים העומדים לפתחנו והמשימות הרבות המוטלות על כתפינו דורשים מאמצים רבים מכלל חברי האגודה ואנו שמחים ומודים על שזכינו לתמיכה הגורפת שקיבלנו מחברי האגודה באסיפה הכללית", אמר. 
בישיבת הוועד הראשונה הוחלט על אסטרטגיית הפעולה החדשה והמשימות הנדרשות במטרה להבטיח את עתידה של התעופה הכללית בישראל, כמו "שימור ופיתוח שדות התעופה והתשתיות הרלוונטיות לתעופה הכללית בישראל, הגדלת חופש הטיסה במרחב האווירי, הרחבת אוכלוסיית הטייסים האזרחיים ופעילותם התעופתית השוטפת וקידום ושיפור בטיחות הטיסה". 
כמו כן, "בניית לובי חזק ואפקטיבי וקשר שוטף עם כלל הגופים הרלוונטיים, הרשויות ומשרדי הממשלה והרחבת החברות והמעורבות של קהילת הטייסים האזרחיים באגודת התעופה". 
חברי הוועד החדשים בראשותו של שי פופר, הם עוד אורי אביב, שמחה רשף, אלישע פרי, דוד אייזנברג, דביר גסנר, ניסים ואנונו, משה פורת ורון בנטון. ועד האגודה בחר בשי פופר לתפקיד יו"ר האגודה ודוד איזנברג לתפקיד מזכיר/גזבר. אגודת התעופה הכללית הוקמה בשנת 1974 והיא עמותה ללא מטרות רווח המשרתת את הצרכים של מאות חבריה: טייסים, מדריכי טיסה, בעלי מטוסים וכלל העוסקים בתחום התעופה בישראל. 
בשיתוף עם חבריה, אגודת התעופה מגדירה, מתקשרת ומובילה יוזמות למען תעופה כללית ברת קיימא, בטוחה ופופולרית בישראל. במסגרת פעילות האגודה פועלת טייסת 10 - ארגון של טייסים חברי האגודה הפועלים במסגרתו בהתנדבות למען הקהילה: פעילות חינוכית בקרב בני נוער בסיכון - חוגי תעופה הכוללים סיורים במתקני שדות התעופה והטסת החניכים בסוף החוג, טיסות "כיף" לילדים ונוער בעלי צרכים מיוחדים, סיוע לקק"ל באמצעות דיווח על שריפות ביערות ישראל והטסת צוותים וציוד במסגרת סיוע הומניטרי.

image1.jpeg
TheMarker -




image2.jpeg





